食鰒魚戲呈夏侯
作者：李彭
朝代：宋

paragraphs: 君不見吳良齋郡吏，斂板居高隨掾史。
諸郎元日壽府君，觴酒諛言敗人意。
口角擊節五馬賢，鰒魚百輩爲君賜。
又不見江左之禇淵，此魚一尾售數千。
丈夫須髪果如戟，但知堪炙寧論錢。
平生剛直卧江漢，非吳非禇何由羨。
療饑漸臺亦可悲，味比瘡痂良可賤。
謂言此物不擬嘗，餉我因君累十觴。
漢陰槎頭推不御，徐州秃尾甘走藏。
藜莧觴中初未識，已覺盤餐慘無色。
憑君遣使更函封，莫令子羽吟頭責。